Barski ljetopis

Svečano otvaranje Festivala: Bilja Krstić & Bistrik Orchestra
2022-07-15 21:00 UTC | Ljetnja pozornica Doma kulture
SVEČANO OTVARANJE FESTIVALA
BILJA KRSTIĆ & BISTRIK ORCHESTRA

Bilja Krstić & Bistrik Orchestra proslavljaju 20 godina uspješnog rada i tim povodom nastavljaju svoje koncertne aktivnosti, promovišući albume „Bistrik“, „Zapisi“, „Tarpoš“ i „Svod“.
Muzika koju izvode Bilja Krstić & Bistrik Orchestra je spoj tradicionalne etno muzike, a cappella pjesama i etno prizvuka sa elementima improvizacije i savremenim aranžerskim pristupom. Njihov cilj je da folklor pretoče u savremenu umjetnost, a davanjem modernog zvuka rijetko izvođenim i često neobjavljenim temama izvorne muzike Balkana oni predstavljaju autentičan doprinos domaćoj i svjetskoj kulturnoj baštini.

Albumi:

„Bistrik“, (2001, label-Energia i V2)
„Zapisi“ (2003, label- Hi-Fi Center)
„Tarpoš“ (2007, label-Intuiton Shott Music i PGP)
„Izvorište“ , a capella (2013, label- PGP)
„Svod“ (2017, label-ARC Music)

Hommage Zoranu Gojiću, autoru knjige „Podrumijske priče“ govori Neđeljko Đurović
2021-08-06 20:30 UTC | Dvorac kralja Nikole
Omaž autoru Zoranu Gojiću obilježile posljednje veče Barskog ljetopisa. Veče je osmišnjeno kao promocija Gojićeve knjige „Podrumijske priče“. O njemu će govoriti Neđeljko Đurović.
Zoran Gojić (Bar, 1973) više od tri decenije je slušao i zapisivao priče i legende iz okoline Bara. Bio je izuzetan poznavalac grada i okoline – običaja, govora i ličnosti koje su obilježile zajednički život žitelja sve tri vjere. Njegov doprinos pri izradi nekoliko monografija o našem gradu bio je od suštinskog značaja za rasvjetljavanje događaja i sudbina opisanih u njima. Preminuo je juna 2021. godine, a Gojićevu jedinu knjigu “Podrumijske priče” (Mediteran Multimedia, 2021), koja je zbir biranih legendi, priča i anegdota koje je sakupljao, predstaviće njegovi prijatelji.

Zatvaranje festivala - All Stars String Ensemble Montenegro
2021-08-05 21:00 UTC | Ljetnja pozornica Doma kulture
Bazično prepoznati kao quartet „Unique“, uz dodatak iskusnih umjetnika s bogatim scenskim iskustvom, formiran je veliki kamerni sastav All Stars Strings Ensemble Montenegro koji broji deset članova. Za potrebe ovogodišnjeg festivala Barski ljetopis, pripremili su raznolik repertoar sastavljen od poznatih tema klasične muzike kao i prepoznatljivih tango motiva, zajedno sa popularnim filmskim temama, koje su odavno postale svjetski standardi. Po uzoru na savremene sastave sličnog programskog koncepta, muziku izvode na poseban način, kojim otvaraju nova emocionalna prostranstva i slikaju najdivnije pejzaže u kojima publika uživa svim čulima. Ovaj jedinstveni i ekskluzivni muzički program zatvoriće ovogodišnje izdanje festivala Barski ljetopis.
All Stars String Ensemble Montenegro 2021 čine: Verica Čuljković, Ana Rašović, Teodora Kaličanin, Sonja Vojvodić- violine, zatim Anda Dizdarević i Danijela Drašković – viole, Ana Dulović i Vladimir Drobnjak – violončelo, Andrijana Ramović – kontrabas i Mladen Lalović – perkusije.

„Đokonda“, Vikor Lodat, režija i adaptacija Dušanka Belada, produkcija Crnogorskog narodnog pozorišta
2021-08-04 21:30 UTC | Stari Bar – amfiteatar
Predstava „Đokonda“, po drami „Žena koja se igra“ Viktora Lodata, u režiji Dušanke Belade, biće izvedena na Barskom ljetopisu. Pored režije, Dušanka Belada potpisuje i adaptaciju, scenografkinja je Ivanka Vana Prelević, kostimografkinja Gordana Bulatović, kompozitorka Marija Mitrović, lektorka Jelena Šušanj, izvršne producentkinje Janja Ražnjatović i Jelena Milošević. U predstavi igraju: Zoran Vujović, Slavko Kalezić, Branka Otašević, Slobodan Marunović, Hana Jovićević, Pavle Bogićević.
„Žena koja se igra“ je drama zasnovana na čudnom istorijskom incidentu iz 1911. godine. Italijanski slikar sa prebavilištem u Francuskoj krade Mona Lizu iz muzeja Luvr, a zatim živi sa slikom dvije i po godine u pariškom potkrovlju. Kroz seriju monologa, predstava zamišlja život Vinćenca Peruđe, kradljivca Đokonde, od godina provedenih u potkrovlju do njegovog kasnijeg života u Italiji.

PROMO

„Drame – porodični ciklus“ autor Aleksndar Radulović Popaj
2021-08-03 21:00 UTC | Dvorac kralja Nikole

ANA KARENJINA, režija Mirko Radonjić, produkcija Kraljevskog pozorišta „Zetski dom“ i dramski studio „Prazan prostor“
2021-08-02 21:30 UTC | Stari Bar – amfiteatar
Predstava “Ana Karenjina” je koprodukcija Kraljevskog pozorišta “Zetski dom” i Dramski studio Prazan prostor. Predstavu po motivima istoimenog djela Lava Nikolajeviča Tolstoja režirao je Mirko Radonjić. Igraju: Sanja Vujisić, Aleksandar Gavranić, Pavle Prelević.

PROMO

U AMANET, autorke Tamare Vujošević Mandić , produkcija FIAT
2021-08-01 21:30 UTC | Stari Bar – amfiteatar
Koreodrama „U amanet“ biće odigrana na ovogodišnjem Barskom ljetopisu.
Premijerno je izvedena 3. aprila u Dodestu, u KIC “Budo Tomović” u Podgorici. To je istovremeno i četvrta predstava u produkciji FIAT-a od njegove obnove 2013. U koreodrami Tamare Vujošević Mandić propituje se pojam straha kroz patološki odnos majke i kćerke: posesivnost, strah i sadizam majke i kćerkinu introvertnost i čežnju za slobodom. U predstavi igraju: glumica Julija Milačić Petrović Njegoš i balerina Ana Babac. Dramaturškinja je Stela Mišković.

Izložba fotografija „Bar. Ljudi.“
2021-08-01 | Šetalište kralja Nikole, Crna Gora
Izložba fotorafija „Bar.Ljudi.“ biće upriličeno u oviru programa bARS. Izložbom se nastavlja niz aktivnosti na očuvanju i promociji kulturno-umjetničkog nasljeđa barske opštine. Postavku potpisuju NVO Mediteran Multimedia i Media Pro – Foto studio “Petović”. Ova izložba je svojevrsni poklon nevladinog sektora svome gradu i Ljetopisu kao najvažnijoj kulturnoj instituciji, jer je na prikupljanju i izradi fotografija radio tim od dvadesetak ljudi iz svih sfera javnog života Bara. Izlaganje na otvorenom fotografija ljudi koji su obilježili dalju i bližu prošlost grada i opštine, omogućiće da što veći broj Barana i njihovih gostiju zakorači u svojevrsni vremeplov.

Veče Crnogorske kinoteke
2021-07-31 21:30 UTC | Centralna gradska ulica kod trga, Crna Gora
Film „Dan četrnaesti“ Zdravka Velimirovića- poslije Kana biće prikazan u Baru.
Naime, film „Dan četrnaesti“, reditelja Zdravka Velimirovića i scenariste Borislava Pekića, koji je Crnogorska kinoteka restaurisala zajedno sa Jugoslovenskom kinotekom, uvršten je u program najznačajnijeg svjetskog filmskog festivala – 74. Međunarodnom festivalu u Kanu, u programu Kan Klasiks.
U filmu „Dan četrnaesti“, koji je nastao u produkciji Lovćen filma 1960. godine, pratimo četiri zatvorenika koji, zbog dobrog vladanja, dobijaju dvije sedmice boravka na slobodi. Situacije u njihovim životima se komplikuju kako se bliži dan povratka u zatvor, dan četrnaesti. Glavne uloge igraju: Nikola Popović, Karlo Bulić, Slobodan Cica Perović, Dušan Janićijević, Olga Spiridonović, Mira Stupica.
Zanimljivo je da je prije tačno 60 godina ova drama bila je u trci za Zlatnu palmu… Gosti večeri je Andro Martinović, direktor Kinoteke i Mladen Velimirović, reditelj i sin Zdravka Velimirovića.

PROMO

„Zlatana – poslednji čuvar ognjišta“ autor Ranko Vujačić
2021-07-30 20:30 UTC | Dvorac kralja Nikole
Knjiga „Zlatana – posljednji čuvar ognjišta“ Ranka Vujačića biće predstavljena na Barskom ljetopisu. Ovo je šesta knjiga Vujačića, a ovoga puta inspiraciju je našao u mukutrpnom i podređenom položaju žene na selu u podlovćenskoj Crnoj Gori do Drugog svjetskog rata.
Ranko Vujačić (1948) rođen je u Baru, na Pristanu. Osnovnu školu i Gimnaziju završio je u Baru, Višu Ekonomsku školu u Beogradu, a Pomorski fakultet u Kotoru. Čitav radni vijek proveo je u rodnom gradu, gdje se i penzionisao. Objavio je pet knjiga: “Priče oko Rumije”, romane “Saga – Pristan i Pristanjani” i “Bona”, zatim “Goranov put do tranzicije” i “Pasje godine”. Roman “Zlatana – posljednji čuvar ognjišta” objavljen je 2020. u izdanju NVO “Nekazano” Bar.

Bassonegro
2021-07-29 21:00 UTC | Stari Bar – amfiteatar
Odabrani radovi profesora Senada Gačevića našli su se u zbirci „Bassonegro“, koja je nedavno izdata i kao takva, polako i sigurno postaje neizostavno muzičko štivo za mnoge kontrabasiste i institucije koje se bave muzičkom kulturom. Osim Gačevićevih autorskih radova, zbirka sadrži i obrade tradicionalnih melodija sa ovih prostora, kao i nekoliko komada koji su bili izvođeni na crnogorskom dvoru. Kvartet kontrabasa nije tako česta koncertna formacija, pa osim bogatog i jedinstvenog muzičkog materijala koji će publika slušati, univerzalna je prilika da se osjeti moć grupnog sviranja najvećeg muzičkog instrumenta u simfonijskom orkestru.
Kvartet je formirao mr Veljko Belević 2007. godine a činili su ga tada studenti iz klase sa Muzičke akademije – Cetinje, danas već afirmisani umjetnici. Pored Belevića, u kvartetu sviraju Ljubinko Lazić, Slaven Turusković i Predrag Vujović. Kvartet je imao koncerte po gradovima Crne Gore (Podgorica, Nikšić, Kotor, Herceg Novi, Ulcinj), zatim nastupe u Novom Sadu, Beogradu i u Njemačkoj, a sada će ih čuti i publika na Barskom ljetopisu.

Koncert Emilije Minić – sopran
2021-07-28 21:00 UTC | Dvorac kralja Nikole
Jedna od najperspektivnijih crnogorskih soprana, Emilija Minić, uz klavirsku pratnju Jelene Polović Siljeg održaće koncert na Barskom ljetopisu. Njen nastup obilježiće kompozicije Glinke, Čajkovskog, Rahmanjinova, Kalmana, De Kurtisa, Falje i mnogih drugih kompozitora. U
predivnom ambijentu pored Dvorca kralja Nikola, Emilija će svim ljubiteljima muzike pružiti ugođaj na kakav možete naići u Milanu, Njujorku, Londonu ili Parizu. Emilija Minić rođena je 1991. godine. Završila je Srednju muzičku školu ”Vida Matjan“ u Kotoru u klasi profesorice Mirele Šćasni. Emilija Minić svoje školovanje nastavlja u Novom Sadu, na Akademiji lepih umetnosti u klasi profesorice Milice Stojadinović. Nakon toga, put je vodi na prestižni konzervatorijum „Đuzepe Verdi“ u Milanu i u klasu prof. Jenny Anvelt, gdje 2016. godine završava Master studije. Dobitnica je mnogobrojnih nagrada na internacionalnim takmičenjima. Usavršava se sa renomiranim umjetnicima kao što su Marija Muratovska Naumovska, Tatjana Sorlujan, Hun Lee, Jaume Aragall, Luciana D’Intino, Giacomo Prestia i Leo Nucci. Od čuvene Luciane D’Intino dobila je 2017. Godine stipendiju za najperspektivniju mladu sopranistkinju. Iza sebe ima niz solističkih koncerata u Crnoj Gori, Srbiji i Italiji. Veoma značajne uspjehe bilježi i na polju operske muzike. Živi i radi u Italiji kao slobodni umjetnik.

FOTO: Slaven Vilus

„Pod Oba sunca“ autor Ognjen Spahić
2021-07-27 21:00 UTC | Dvorac kralja Nikole
Najnoviji roman crnogorskog književnika Ognjena Spahića „Pod oba sunca“ je ispripovijedan kroz glasove četvoro protagonista, nekadašnjeg kapetana prve klase Branimira Bata Lončara, sada svjetioničara, i njegove supruge Danice, te para u krizi srednjih godina, Nevene i Mitra, koji jednog ljeta razapinju šator pred svjetionikom. U fokusu je zajednička večera koja će, kako piše u najavi izdavačke kuće „Fraktura“, promijeniti sve u njihovim životima. Pod oba Sunca oslikava likove, njihova stanja i osećanja, ogledana u tišini, ćutanju i neizrečenom.
Ognjen Spahić ispisuje veliku temu o crnogorskoj krivici u jugoslovenskim ratovima, o promjeni političkog i društvenog sistema koji je legitimisao zločine i obračune sa onima koji su se usprotivili bezumlju. Koristeći mladi bračni par kao antipod, roman pokreće i pitanja motivacije bračnih odnosa, ostanka ili odlaska.
Spahićev roman “Pod oba sunca” bio je u užem izboru za NIN-ovu nagradu.

Svjetska premijera kratkometražnog filma ,,Diva''
2021-07-26 21:30 (Europe/Helsinki) | Trg Vladimira i Kosare, Bar, 85000, Crna Gora
Svjetska premijera kratkometražnog igranog filma “Diva” francuskog reditelja i scenariste Kristofa Žaroša zakazana je za ponedjeljak 26. jul u Baru. Ovo ostvarenje će biti prikazano u sklopu večeri filmskog programa Barskog ljetopisa na Trgu Vladimira i Kosare.
U pitanju je crnogorsko-francuska koprodukcija, a glavna uloga povjerena je crnogorskoj glumici Sanji Popović. Pored nje, u filmu igraju : Pavle Ilić, Ivona Čović Jaćimović, Slavko Kalezić, Vjera Bulatović i Stevan Radusinović. Sniman je na lokacijama u Podgorici, Petrovcu i Kotoru, a završna scena snimljena je u francuskom gradu Miluzu.
Producent filma je Marko Jaćimović.
Film govori o muzičkoj super zvijezdi koja, preživjevši saobraćajnu nesreću, postaje svjesna krhkosti ljudskog bića. Iste večeri na koncertu pokušava fizički da komunicira sa obožavaocima, ali oni ne uzvraćaju već je posmatraju samo kao sliku. Tada shvata da je zatočenica sopstvenog imidža kojoj je sistem konfiskovao život, što je navodi da bježi dok se šou nastavlja bez nje…
Na premijeri će, pored reditelja i glumačke ekipe prisustvovati i Dušan Vuleković, direktor fotografije, zatim Tijana Todorović, kostimografkinja i Gojko Berkuljan, montažer.
Filmski program u sklopu Barskog ljetopisa u ponedjeljak je posvećen Filmskom centru Crne Gore, a pored Žaroševog filma, tokom večeri, publika će na Trgu Vladimira i Kosare moći da pogleda i ostvarenja „Peloid“, „Paket See“, „Posjeta“ i „Obrad“.
Nakon projekcija, prisutnima će se obratiti director FCCG Sehad Čekić. Program počinje u 21.30 časova.

Veče Filmskog centara Crne Gore
2021-07-26 21:30 UTC | Trg Vladimira i Kosare, Bar, 85000, Crna Gora
Filmski centar Crne Gore imaće svoje veče na Barskom ljetopisu. Publika će imati priliku da odgleda selekciju koju čini pet kratkometražnih filmova, podržanih od strane FCCG: „Peloid“ koji je režirao Bojan Stijović, zatim „Paket See“ Dušana Kasalice, „Posjeta“ Đorđa Vojvodića, „Obrad“ Branislava Milatovića i „Diva“ Christophea Jarosza. Gost večeri je Sehad Čekić, direktor FCCG.

Printscreen

Duo Classico Dina Desančić i Safet Drljan
2021-07-25 21:00 UTC | Dvorac kralja Nikole
Duo Classico koji čine magistarka violine Dina Desančić i profesor harmonike Safet Drljan dobro je poznat barskoj publici. Ove godine održaće koncert u sklopu Barskog ljetopisa.
Duo Classico postoji od 2013. godine, a uspješno, već dugi niz godina, koncertiraju kako u zemlji tako i u inostranstvu. Imali su priliku da nastupe na brojnim festivalima u gradovima naše zemlje, ali i da svoju zemlju predstave na scenama širom svijeta, među kojima su Ankara, Zagred, Ljubljana, Sarajevo, Beograd, Fetije…
Među najznačajnijim nastupima izdvajaju koncert u Crnogorskom narodnom pozorištu 2018. godine, gdje su se predstavili sa svojim najznačajnijim projektom – Vivaldi, „Četiri godišnja doba“. Ovim koncertom su postali prvi umjetnici u našoj zemlji koji su ovo djelo, jedno od najtežih u klasičnoj literaturi, odsvirali u aranžmanu za violinu i harmoniku, koji su sami koncipirali. Ovaj sastav ima dugogodišnju uspješnu saradnju sa Centrom za kulturu manjinskih narodaiz Podgorice.
Karakteriše ih jedinstveni, urbani aranžmanski pristup kako klasičnoj tako i popularnoj muzici, zbog čega su među publikom prepoznati kao pravo osvježenje na crnogorskoj umjetničkoj klasičnoj sceni.

„Spaljivanje Džošua drveta” autor Vladimir Vujović
2021-07-24 21:00 UTC | Dvorac kralja Nikole
U sklopu književnog segmenta ovogodišnjeg festivala knjigu „Spaljivanje Džošua drveta“ predstaviće Vladimir Vujović, finalista nagradnog konkursa za poeziju i prozu Beogradskog festivala poezije i knjige.
Vladimir Vujović je rođen 1991. godine u Baru. Diplomirao je na Medicinskom fakultetu u Beogradu 2016. godine. Kratke priče objavljivao je u časopisima „Povelja“ i „Logos“. Na konkursu „Vranac 2015“, njegova priča „Pilot život“ uvrštena je među dvadeset najboljih. Tokom 2015/16. pohađao je radionicu kreativnog pisanja kod Vladimira Arsenića i Srđana Srdića. Živi u Baru.
U okviru ugledne edicije „Prva knjiga“ Matice srpske, objavljen njegov roman „Silencio“ koji je takođe promovisan na Barskom ljetopisu.

„Priče sa zapadne strane“ autor Savo Markoč
2021-07-23 20:30 UTC | Dvorac kralja Nikole
Knjiga „Priče sa zapadne strane“ autora Sava Markoča biće predstavljena u okviru programa bARS. Nova knjiga Markoča objavljena je nedavno u izdanju “Grafičkog atelja CG”, a dolazi nakon zbirke “Kula od sjećanja i druge priče” koja je objavljena 2018. godine.
„Naslov rukopisa Sava Markoča nagovještava nam da je riječ o knjizi koja je svojom tematikom zagledana kako prema američkom kontinentu, tako i prema književnim uzorima i meta temama, jer je već sam motiv filma West side story izažet iz osnovne Šekspirove postavke – dvoje mladih i zaljubljenih. Zaista, već na početku ovog rukopisa otkrićemo da je Zapadna strana metafora ne samo za geografski prostor već i za duhovnu auru koja se uzdiže nad tim prostorom, a kojoj svoj pečat daje američka književnost s početka XX vijeka. Markoč pripovijeda i ne daje nam priče epskih razmjera, već obične životne priče, ne tematizuje velike tragedije, već svoje relativno male, ne daje nam romantične melodije, već ljubav običnog čovjeka. Pisac riječima slika svijet svakodnevice, njegovog tihog i pomalo marginalnog trajanja. ‘Gledamo’ stare dame, studente, italijanske imigrante u Zapadnoj strani, naivne jednostavne djevojke, pohotne svještenike, naizgled srećne parove, trgovačke putnike, ocvale striptizete. Sigurnim pripovedačkim glasom pisac ulazi u život malih ljudi sa Zapadne strane, sabirajući ih u zajedničku književnu sugestiju -mi ćemo prepoznati sebe u tuđim sudbinama, zaživećemo u oblacima dima, alkohola, kamp-prikolica i obojiti naš svijet bojama Markočevih likova“, napisala je o ovoj knjizi Ana Bošković, dramski pisac i prevodilac.
Savo Markoč (1963) je rođen u Baru, gdje je završio osnovnu i srednju školu, a diplomirao je na Nastavničkom fakultetu u Nikšiću, na odsjeku za engleski jezik i književnost. Kratko je radio kao nastavnik, dok je veći dio radnog vijeka proveo u nekoliko pomorskih agencija. Usput se bavio istraživanjem. U četrdesetim godinama otkrio je ljubav prema kamenu, a u pedesetim ka pisanju kratkih priča, kojima se posvetio. Živi, radi, kleše i piše u Baru.

"Ksenija Cicvarić, život i pjesme“
2021-07-22 21:00 UTC | Stari Bar – amfiteatar
U sklopu muzičkog programa na Barskom ljetopisu jedno jedno veče biće posvećemo i Kseniji Cicvarić. Pisano svjedočanstvo o životu i radu jedne od najprepoznatljivijih figura crnogorske izvorne muzike, podgoričkom slavuju, velikoj Kseniji Cicvarić nastalo je iz pera dugogodišnjeg urednika i novinara televizije Crne Gore Milorada Mića Miranovića. Napisana knjiga „Ksenija Cicvarić, život i pjesme“ oslanja se na dokumente i usmena svjedočanstva njenih savremenika, porodice, prijatelja i kolega. Ksenija, kojoj se vjerovatno nikada ne možemo odužiti u dovoljnoj mjeri, zaslužila je da o njoj govorimo, da je se sjećamo i da se iznova vraćamo njenim pjesmama. O knjizi i njenom životu i radu govoriće autor knjige Milorad Miranović, profesor Muzičke akademije na Cetinju Senad Gačević i džez kompozitor i aranžer Vladimir Maraš, koji će biti i medijator programa. Na sceni u Starom Baru, na neke njene nezaboravne pjesme podsjetiće nas mlada i talentovana Anđela Vukčević, koju će na harmonici pratiti jedan od najpoznatijih crnogorskih umjetnika na tom instrumentu, Ivan Peković.
Milorad Mićo Miranović je kao dugogodišnji novinar Televizije Crne Gore, autor i urednik pojedinih serijala i velikog broja emisija u oblasti dokumentarno-muzičkih programa, ali i u oblasti kulture u širem smislu. Autor je i voditelj serijala „Kad prošetam Crnom Gorom“ koji je više od osam godina emitovan na programima Televizije Crne Gore.
Kao televizijski autor realizovao je projekte: Muzičko-dokumentarne serijale „Oj vesela veselice“, „Život pretočen u pjesmu“, kao i emisije „Priča o pjesmi“ u kojima su kroz zanimljive priče vezane za određene pjesme sačuvane uspomene na vrijeme, događaje i ljude iz naše prošlosti. Godine 2007. sakupio je i objavio muzičku zaostavštinu Hamdije Šahinpašića.

PROMO

Predstava „Kozocid“ režija Vida Ognjenović, produkcija Gradsko pozorište Podgorica
2021-07-21 21:30 UTC | Ljetnja pozornica Doma kulture
Projekat “Kozocid” u produkciji Večernje scene Gradskog pozorišta iz Podgorice jedna je od najvećih predstava ikada igranih na Barskom ljetopisu. Autorski projekat Vide Ognjenović biće izveden u utorak, 21.jula.
Polazište drame „Kozocid” je događaj iz prošlosti nekadašnje Jugoslavije, kada je prioritet petogodišnjeg plana obnove i izgradnje nakon Drugog svjetskog rata bila industrijalizacija zemlje. Stručnjaci su tada procijenili da bi u planinskim krajevima zemlje (Crna Gora, Hrvatska, Bosna) trebalo razvijati drvnu industriju. Da bi se za to stvorili uslovi, morale su se istrijebiti koze jer, prema njihovim proračunima, nanose veliku štetu obnavljanju šuma. U siromašnim seoskim domaćinstvima gdje su koze bile važan izvor prihoda, to je odjeknulo kao kazneni pohod i nastala je velika pometnja…
Ova predstava ovjenčana je velikim brojem važnih nagrada, a čak četiri osvojila je na 64. Međunarodnom pozorišnom festivalu „Sterijino pozorje“ u Novom Sadu.
U predstavi igraju: Milivoje Mišo Obradović, Igor Đorđević, Dušan Kovačević, Dejan Đonović, Dubravka Drakić, Simo Trebješanin, Pavle Ilić, Goran Slavić, Danilo Čelebić, Stevan Radusinović, Ivana Mrvaljević, Miloš Pejović, Branka Femić Šćekić, Jelena Simić, Katarina Krek, Omar Bajramspahić, Davor Dragojević, Maja Šarenac, Pavle Popović
Statisti: Olgica Lalović, Zoran Rakočević, Darko Bjelobrković.

PROMO

„Kastigulja“ autorke Jasenke Lalović
2021-07-20 21:00 UTC | Dvorac kralja Nikole
Promocija knjige „Kastigulja“ Jasenke Lalović najavljena je u sklopu književnog programa. Roman predstavlja treći dio trilogije “Brda od pelina” koju sem “Kastigulje” čine dosad objavljeni romani: “S one bande moje gore” i “S ove bande moje gore”.
Jasenkin roman “Kastigulj” je priča o jednom vremenu i jednom prostoru i ženi u tom krugu.
“Roman Kastigulja (osramoćena žena) zatvara krug autorskog opusa Jasenke Lalović, kao završni nastavak prijašnja dva romana. Trilogija, koju je sada moguće promatrati u cjelini, djelo je književnice koja jasnim izričajem, slojevitim i preciznim opisima likova i njihovih sudbina, dobacuje do same biti uloge žene u crnogorskom društvu. Takvoj je ženi, u unaprijed zadanim ulogama, daj bože da ih je više, ali uglavnom su svedene na onu jednu u stoljetnom, dato da prenosi i trpi tradicionalna, najčešće nepisana pravila, ona koja ne podnose propitivanja i sumnju, ona pravila koja sjedaju na teret ženi, jer ona je ta što će nepogrešivo i dobrovoljno čuvati obraz, ugled i čast porodice”, zapisao je između ostalog u svom kritičkom osvrtu na roman pod nazivom Žena-stup Nikola Gamilec, novinar i publicist iz Zagreba.
Istoričarka i novinarka Gordana Predić u predgovoru knjizi bilježi: “Ovo je samo na prvi pogled priča o jednoj porodici i ženama te porodice kroz više generacija. Smeštajući ih u vremenski okvir s kraja devetnaestog veka pa sve do kapitulacije Italije u Drugom svetskom ratu, a prostorno ih stavljajući na primorsku stranu, spisateljica nas uvodi mnogo dublje ne samo u bit nego i u međusobne odnose svih naroda koji žive na ovim prostorima. Ako su prve dve knjige nosile žene sa ove i one bande gore, teret ove treće, po meni, ravnopravno dele i ženski i muški likovi”.

Veče Fakulteta dramskih umjetnosti
2021-07-19 21:30 UTC | Trg Vladimira i Kosare, Bar, 85000, Crna Gora
Kratkim filmovima „Pomoz Bog“, „Bars, Walls“, „Vremenska kapsula“, „Velika Dostignuća“ i „Praskozorje“ započeće filmski program Barskog ljetopisa. Na trgu Vladimira i Kosare prvi put će biti održane filmske projekcije. Ovo veče posvećeno je Fakultetu dramskih umjetnosti, a o filmovima će govoriti dekan Edin Jašarović.

Printscreen

Predstava „Don Kihot“, tekst Vedrana Božinović, režija Andraš Urban, produkcija Barski ljetopis i Gradsko pozorište Podgorica
2021-07-18 21:30 UTC | Ljetnja pozornica Doma kulture
Predstavom „Don Kihot”, u režiji uglednog reditelja Andraša Urbana započeće na Barskom ljetopisu pozorišni segment. U pitanju je koprodukcija Gradskog pozorišta iz Podgorice i Barskog ljetopisa, a premijera iste bila je 2019. godine na ovom festivalu. Ovo ostvarenje rađeno je po motivima Servantesovog romana, a dramaturgiju je uradila Vedrana Božinović.
U Urbanovom rediteljskom viđenju Servantesovog remek djela, na neke ovdašnje „vjetrenjače“ juriša sedam žena – sedam glumica koje progovaraju o problemima i dilemama savremenog društva i žena u takvom okruženju. Predstava se, između ostalog, tiče i prepoznavanja donkihotovskog u sebi i u društvu oko nas, jednako kao i obračuna sa samim sobom i određenim društvenim licemerjem i manipulacijama.
Igraju: Branka Femić-Šćekić, Vanja Jovićević, Kristina Obradović, Sanja Popadić, Jelena Simić, Branka Stanić i Anđelija Rondović.
Scenografiju predstave potpisuje Smiljka Šeparović-Radonjić, muziku je uradila Irena Popović, dok su kostimi djelo Line Leković.

PROMO

Otvranje izložbe „Skrovišta bića“ Dragana Karadžića
2021-07-17 21:00 UTC | Galerija “Velimir A. Leković”
Samostalna izložba radova crnogorskog umjetnika Dragana Kradžića biće otvorena u Dvorcu kralja Nikole. Izložba je organizovana u okviru likovnog programa „Barskog ljetopisa“, a obuhvata radove iz ciklusa „Skrovišta bića“.
„Bavljenje umjetnošću za Dragana Karadžića nije ni bijeg od kraja, ni povratak na početak, stvaralaštvo je njegov način života. Jezikom apstraktnog likovnog govora, odstupanjem od ‘opisnosti ili uže vezanosti za motiv, odnosno otklanjanje izravnije mimetičnosti ili ikoničnosti’, kao da nas ujedno i upozorava da takvo umjetničko traganje vodi još dublje u sopstvenu i opštu tajnu života od koje bi, na slici ‘mogla ostati samo daleka asocijativna nit ili (možda amorfna, ali stoga ne manje poticajna) klica razvedenih prostornih intuicija’“ (Maroević, 2019).
Za Dragana Karadžića zakon cjeline – smisao je života. Njegovu liniju na slici možemo brisati i prekidati, međutim, ona će uvijek biti ‘cela lepa’, kako to u Predgovoru Antologije novije srpske lirike, za pjesmu, kaže Bogdan Popović. Sve je u pjesmi, kao i u slici podređeno osjećanjima. Umjetnik je dostojan divljenja, upravo zato što posjeduje tu sposobnost da svojim raspoloživim stvaralačkim sredstvima ubrizga svoje osjećanje u prostor cjeline.
Nazivi slika ne pojašnjavaju nego navode na moguće čitanje: Kosa misao, Pogled iznutra, Padine muzike… Oni imaju lirsku konotaciju i u vezi su sa kompleksnijom prirodom radova obojenih meditacijom, poezijom, esejistikom, litraturom. Tiha molitva pred platnom.
Izložba Karadžića trajaće do kraja Barskog ljetopisa.

Foto: Danilo Dado Pavlović

„Barske priče, knjiga treća“ autor Milan Vujović
2021-07-16 20:30 UTC | Dvorac kralja Nikole
Drugo veče 34. Barskog ljetopisa biće posvećeno autoru iz grada pod Rumijom. Ispred Dvorca kralja Nikole od 20.30 časova biće predstavljena knjiga „Baske priče“ autora Milana Vujovića, treća iz ovog serijala u sklopu programa bARS koji je posvećen autorima iz Bara.
Ova knjiga vraća duh Bara koji danas živi u sjećanjima, kroz anegdote ljudi koji su ga činili jedinstvenim. Od Starog Bara do Pristana i Topolice, od Mrkojevića do Spiča, od kafane “Lovćen” na Pristanu do kafane “Lovćen” u Lamelama kao kroz transferzalu prolaska iz jedne u drugu dimenziju urbanog Bara, kroz pripovijedanje živi vrijeme kad se kroz šalu i doskočicu sve lakše proživljavalo, ali i uz brigu da ta “gimnastika duha” nekoga ne povrijedi.
Djelo čini 127 priča, 57 narodnih umotvorina (izreka, doskočica, poslovica…) i 38 fotografija svih brodova “Prekookeanske plovidbe” iz ličnog arhiva Gorana Grkovića.
Milan Vujović (1959), novinar, književnik i publicista, rođen je u Baru, gdje je završio osnovnu i srednju školu, a diplomirao je na Pravnom fakultetu u Beogradu. Zaposlen je kao novinar u Radio Baru. Četvrt vijeka bio je dopisnik beogradske “Politike” iz Bara. Piše blog na on-line izdanju „Vijesti“. Dobitnik je nagrade Aktiva novinara Bara “Božidar Boško Milošević“ 1997. godine, nagrade Udruženja novinara Crne Gore 2000. godine i Nagrade oslobođenja Bara, 2019. godine. Objavio je desetak knjiga, među kojima i tri romana: “Agnostik ili kako je Jagoš završio pravo”, “Ništa se nije promijenilo” i “Počelo je s nesanicom”, dvije o šahu, kao i dvije knjige “Barskih priča”. Treći tom iz ovog serijala (Autorsko izdanje, 2021) objavljen je u aprilu 2021. godine.

All Stars Jazz Ensemble Montenegro - Otvaranje festivala
2021-07-15 21:00 UTC | Ljetnja pozornica Doma kulture
Koncertom All Stars Jazz Ensemble Montenegro biće otvoreno 34. izdanje Barskog ljetopisa. Kuriozitet ovog koncerta biće nastup pijaniste Janka Nilovića, svjetski poznatog kompozitora i muzičkog producenta koji do sada nikad nije nastupio u Crnoj Gori. On će otvoriti veliki koncert All Stars Jazz Ensemble Montenegro, i iste večeri će se pojaviti sa bendom na još nekoliko numera.
All Stars Jazz Ensemble Montenegro sastavljen je od najpoznatijih crnogorskih džez umjetnika koji će prvi put svirati zajedno na jednoj sceni, za potrebe otvaranja festivala Barski ljetopis 2021.
All Stars Jazz Ensemble Montenegro čine: Vladimir Maraš, Martin Đorđević, Dragan Ivanović, Slaven Ljujić, Novak Mijović, Stefan Pavićević, Dejan Ljujić, Enes Tahirović, Milorad Šule Jovović, Miladin Wes Peruničić, Sanja Raičković, Marko Vlahović, Tina Džankić, Ivana Janković, Ljubiša Paunić Paun.

Konferencija "FESTIVALI U DOBA KORONE"
2020-09-27 21:30 UTC | Plato ispred Dvorca kralja Nikole
Trideset treće izdanje “Barskog ljetopisa” biće zatvoreno održavanjem treće konferencije „Festivali u doba korone“, koja je otvorena na festivalu Kotor Art i odakle je pokrenuta nedavno usvojena inicijativa za povećanja broja publike na kulturno-umjetničkim manifestacijama. Druga konferencija na ovu temu biće održana 8. septembra u sklopu festivala FIAT, dok će njena završnica upravo biti na Ljetopisu.
Svoja gledišta o datoj temi i ovogodišnjim planovima, u odnosu na okolnosti epidemije, kao i o pitanjima pozicije, uticaja, značaja mjesta i smisla festivala u kriznim vremenima izložiće direktori i direktorke najznačajnijih kulturnih manifestacija u zemlji.
Osim pitanjima uticaja epidemije na održavanje festivala i njihovo mjesto u izazovnim društvenim okolnostima, učesnici će se baviti i aktuelnim i budućim formama, načinima i sadržaju koji festivali komuniciraju sa publikom, kao i definisanjem novog, nadano i boljeg, i u pogledu života festivala.
Ovaj će program biti emitovan uživo i preko Fejsbuk stranice festivala.

DUVAČKI I GUDAČKI ANSAMBLI CRNOGORSKOG SIMFONIJSKOG ORKESTRA
2020-09-27 20:00 UTC | Plato ispred Dvorca kralja Nikole
DUVAČKI ANSAMBLI CRNOGORSKOG SIMFONIJSKOG ORKESTRA
GUDAČKI ANSAMBL CRNOGORSKOG SIMFONIJSKOG ORKESTRA

WIND ENSEMBLES OF MONTENEGRIN SYMPHONY ORCHESTRA
STRING ENESEMBLE OF MONTENEGRIN SYMPHONY ORCHESTRA

PROGRAM / PROGRAMME

JOHAN ŠTRAUS II (ar. Andreas N. Tarkman) – Uvertira iz operete Slijepi miš
JOHANN STRAUSS II (arr. Andreas N. Tarkmann) – Overture from the operetta The Bat
ENRIKE KRESPO – Američka svita br. 1
ENRIQUE CRESPO – Suite Americana No. 1

Ragtime
Bossa Nova
Vals Peruano
Zamba Gaucha
Son de Mexico

ASTOR PJACOLA (ar. Leonid Desjatnikov) – Četiri godišnja doba u Buenos Ajresu
ASTOR PIAZZOLLA (arr. Leonid Desyatnikov) – The Four Seasons of Buenos Aires
Ljeto u Buenos Ajresu / Buenos Aires Summer
Zima u Buenos Ajresu / Buenos Aires Winter
Proljeće u Buenos Ajresu / Buenos Aires Spring
Jesen u Buenos Ajresu / Buenos Aires Autumn
Solistkinja / Soloist: MIRKA ŠĆEPANOVIĆ (violina / violin)

EXIT Teatar: CABARET – KONCERT ZA ŽLICE I GITARU, mentori: Rade Šerbedžija i Lenka Udovički
2020-09-26 21:00 UTC | Stari Bar – amfiteatar
CABARET – KONCERT ZA ŽLICE I GITARU
Mentori: Rade Šerbedžija i Lenka Udovički
Igraju: Nikola Nedić i Mario Jovev
Fotografije: A. Saška Mutić
Autor video spota: Hrvoje Zalukar
Produkcija: Teatar EXIT i Kazalište Ulysses

O predstavi:
Žlice & gitara dvojac su koji uz pomoć zvukova kuhinjskih kašika, gitare i mandoline, otkačenog nastupa, pomalo trubadurski pričaju o svome životu kroz poeziju, a iza njihovog ludog i uvrnutog nastupa krije se poruka razuma. Svaka pjesma ima svoju priču i pozadinu i koliko god lepršavo i zabavno zvučale, svaka ima duboku poruku o svijetu u kojem živimo.
Radi se o autorskom projektu i angažovanoj predstavi u kojoj Mario Jovev i Nikola Nedić na izrazito duhovit i satiričan način progovaraju o problemima u društvu koji nas svakodnevno okružuju. Iako to rade dopadljivo i šarmantno, stihovi njihovih pjesama pogađaju u samu srž ozbiljnih problema kao što su korupcija, kriminal, kapitalizam i iseljavanje mladih iz Hrvatske, dotičući se pritom i tema iz svakodnevnog života.

„MUĆKALICA“ (Ratatouille), režija: Bred Bird
2020-09-25 20:00 UTC | Ljetnja pozornica Doma kulture
„MUĆKALICA“ (Ratatouille)
Režija: Bred Bird

„MUĆKALICA“ (Ratatouille)je američki kompjuterski-animirani film studija Pixar iz 2007. godine. Dobitnik je brojnih nagrada od kojih su najznačajnije Oskar, Zlatni globus i BAFTA za najbolji animirani film.
U „Mućkalici“, Remi je pacov sa magičnim kulinarskim vještinama. Njegovo čulo mirisa je toliko prefinjeno da on odbija da jede smeće, a ostali ga koriste kao „detektor otrova“ jer mirisanjem može da kaže kada je nešto otrovno. Međutim, njegova želja je da postane šef kuhinje, i šansa mu se ukazuje kada upozna Linguinija, domara u poznatom pariskom restoranu Gusteau’s. Krijući se ispod Linguinijeve kape, Remi pomaže mladiću da pravi jela nevjerovatnog ukusa. Uskoro, po gradu se proteže glas za Gusteau’s, a Linguini uspijeva da zarobi srce djevojke iz snova. Ali onda nastupaju nevolje.
